CELEX: 
Language: ga
Date: 2021-10-20 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear na caighdeáin theicniúla rialála a leagtar síos i Rialachán Tarmligthe (AE) Uimh. 1151/2014 ón gCoimisiún a mhéid a bhaineann leis an bhfaisnéis nach mór fógra a thabhairt ina leith agus an ceart bunaíochta agus an tsaoirse chun seirbhísí a chur ar fáil á bhfeidhmiú

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Leis an ngníomh tarmligthe leasaítear Rialachán Tarmligthe (AE) Uimh. 1151/2014 ón gCoimisiún lena sonraítear an fhaisnéis nach mór d’institiúidí creidmheasa fógra a thabhairt ina leith dá n‑údarás inniúil baile maidir leis an gceart bunaíochta agus an tsaoirse seirbhísí a chur ar fáil a chleachtadh. Rinne an Coimisiún Eorpach an Rialachán Tarmligthe sin ón gCoimisiún a ghlacadh tar éis don Údarás Baincéireachta Eorpach (ÚBE) dréachtchaighdeáin rialála a chur isteach, údarás arb é is sainordú dó caighdeáin theicniúla cheangailteacha a fhorbairt faoi Airteagail 35, 36 agus 39 de Threoir 2013/36/AE (arna leasú ina dhiaidh sin).
            
            
               Le Rialachán Tarmligthe (AE) Uimh. 1151/2014 ón gCoimisiún – in éineacht le Rialachán Cur Chun Feidhme (AE) Uimh. 926/2014 ón gCoimisiún a mhéid a bhaineann le foirmeacha, teimpléid agus nósanna imeachta caighdeánacha maidir le fógraí a bhaineann leis an gceart bunaíochta a fheidhmiú agus an tsaoirse chun seirbhísí a chur ar fáil – tá feabhas suntasach curtha ar chothrom iomaíochta an Aontais agus rinneadh comhtháthú an mhargaidh a éascú. Leis an méadú atá tagtha ar chleachtas na bhfógraí sin nochtadh réimsí inar féidir nithe a thabhairt chun feabhais faoi mar a léirítear i dTuarascáil ÚBE ar an athbhreithniú piaraí ar na caighdeáin theicniúla maidir le fógraí pas an 10 Iúil 2018. Dá réir sin, de bhun Airteagal 29(1)(d) de Rialachán (AE) 1093/2010 lena mbunaítear ÚBE (arna leasú ina dhiaidh sin), rinne ÚBE athbhreithniú agus leasú ar na caighdeáin theicniúla rialála a glacadh faoi Rialachán Tarmligthe 1151/2014 ón gCoimisiún. 
            
            
               I gcomhréir le hAirteagal 10(1) de Rialachán (AE) Uimh. 1093/2010 lena mbunaítear ÚBE, cinnfidh an Coimisiún laistigh de thrí mhí tar éis na dréachtchaighdeáin theicniúla leasaitheacha a fháil cé acu a dhéanfaidh sé nó nach ndéanfaidh sé na dréachtaí a chuirtear isteach a fhormhuiniú. Féadfaidh an Coimisiún, freisin, gan na dréachtchaighdeáin a fhormhuiniú ach go páirteach, nó iad a fhormhuiniú maille le leasuithe, i gcás ina n‑éilítear amhlaidh ar mhaithe le leasanna an Aontais, ag féachaint don nós imeachta sonrach a leagtar síos sna hAirteagail sin.
            
            
               2.COMHAIRLIÚCHÁIN SULA nGLACFAR AN GNÍOMH
            
            
               I gcomhréir leis an tríú fomhír d’Airteagal 10(1) de Rialachán (AE) Uimh. 1093/2010, rinne ÚBE comhairliúchán poiblí maidir leis na dréachtchaighdeáin theicniúla leasaitheacha a cuireadh faoi bhráid an Choimisiúin. Foilsíodh páipéar comhairliúcháin ar shuíomh idirlín ÚBE an 13 Samhain 2019, agus dúnadh an comhairliúchán an 13 Feabhra 2020. Ina theannta sin, d’iarr ÚBE ar Ghrúpa Geallsealbhóirí Baincéireachta ÚBE a bunaíodh i gcomhréir le hAirteagal 37 de Rialachán (AE) Uimh. 1093/2010 comhairle a chur ar fáil ina leith. In éineacht leis na dréachtchaighdeáin theicniúla leasaitheacha, chuir ÚBE isteach míniúchán ar an gcaoi ar cuireadh toradh na gcomhairliúchán sin san áireamh agus na dréachtchaighdeáin theicniúla leasaitheacha chríochnaitheacha a cuireadh faoi bhráid an Choimisiúin á bhforbairt.
            
            
               In éineacht leis na dréachtchaighdeáin theicniúla, agus i gcomhréir leis an tríú fomhír d’Airteagal 10(1) de Rialachán (AE) Uimh. 1093/2010, chuir ÚBE a mheasúnú tionchair isteach, lena n‑áirítear an anailís a rinne sé ar na costais agus ar na sochair a bhaineann leis na dréachtchaighdeáin theicniúla leasaitheacha a cuireadh faoi bhráid an Choimisiúin. Tá an anailís ar fáil ag 
               
                  https://www.eba.europa.eu/amended-rts-and-its-passport-notification#pane-new-ed8f3c99-9589-454a-a87e-37f2578a1783
               
               , lgh. 32–35 den Dréacht Críochnaitheach lena leasaítear an pacáiste um Chaighdeáin Rialála Theicniúla.
            
            
               3.EILIMINTÍ DLÍ AN GHNÍMH THARMLIGTHE
            
            
               Leis an ngníomh tarmligthe tugtar isteach leasuithe ar Rialachán Tarmligthe (AE) Uimh. 1151/2014 ón gCoimisiún d’fhonn feabhas a chur cháilíocht agus ar chomhsheasmhacht na faisnéise atá le cur isteach ag institiúidí creidmheasa lena gcuirtear in iúl dá n‑údaráis inniúla bhaile go bhfuil rún acu brainse a oscailt nó seirbhísí a chur ar fáil i mBallstát eile nó a ngníomhaíocht trasteorann a fhoirceannadh. 
            
            
               Go háirithe, baineann na hathruithe ábhartha leis an méid seo: 
            
            
               (a)an iarraidh ar an institiúid chreidmheasa a léiriú ar an mbealach is cruinne is féidir dáta tosaigh beartaithe gach gníomhaíochta a bhfuil an fógra curtha isteach ina leith, seachas díreach dáta tosaigh na bpríomhghníomhaíochtaí mar atá beartaithe faoi láthair; 
            
            
               (b)gráinneacht na faisnéise maidir leis an bplean airgeadais atá le cur in iúl i gcás ina mbunaítear brainse. Iarrtar go sainráite anois toimhdí foluiteacha na réamhfhaisnéisí a chur san áireamh san fhógra; 
            
            
               (c)an fhaisnéis atá le cur isteach i gcás ina bhfoirceanntar brainse. Ceanglaítear go sainráite anois ráiteas ina léirítear na bearta atá déanta nó beartaithe ag na hinstitiúidí creidmheasa lena áirithiú nach gcoinneoidh siad taiscí ná cistí inaisíoctha ón bpobal tríd an mbrainse.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 20.10.2021
            
            
               lena leasaítear na caighdeáin theicniúla rialála a leagtar síos i Rialachán Tarmligthe (AE) Uimh. 1151/2014 ón gCoimisiún a mhéid a bhaineann leis an bhfaisnéis nach mór fógra a thabhairt ina leith agus an ceart bunaíochta agus an tsaoirse chun seirbhísí a chur ar fáil á bhfeidhmiú
               
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
         
         
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2013/36/AE ó Pharlaimint na hEorpa agus ón gComhairle an 26 Meitheamh 2013 maidir le rochtain ar ghníomhaíocht institiúidí creidmheasa agus maoirseacht stuamachta ar institiúidí creidmheasa agus ar ghnólachtaí infheistíochta, lena leasaítear Treoir 2002/87/CE agus lena n‑aisghairtear Treoir 2006/48/CE agus Treoir 2006/49/CE
                  1
               , agus go háirithe Airteagail 35(5), 36(5) agus 39(4) de, 
            
            
               De bharr an mhéid seo a leanas:
            
            
               (1)Le Rialachán Tarmligthe (AE) Uimh. 1151/2014
                  2
                ón gCoimisiún sonraítear an fhaisnéis nach mór d’institiúidí creidmheasa fógra a thabhairt ina leith agus an ceart bunaíochta agus an tsaoirse seirbhísí a chur ar fáil á gcleachtadh.
            
            
               (2)Chun cóineasú a chothú i gcleachtais mheasúnaithe na n‑údarás inniúil ar an bhfógra a chuireann institiúidí creidmheasa isteach, ba cheart mionsonrú breise a dhéanamh ar an bhfaisnéis a shonraítear i Rialachán Tarmligthe (AE) Uimh. 1151/2014. Ina theannta sin, ní mór tagairtí áirithe do ghníomhartha dlí a thabhairt cothrom le dáta chun deimhneacht dhlíthiúil a áirithiú.
            
            
               (3)Ba cheart an fhaisnéis a chuireann institiúid chreidmheasa isteach i bhfógra pas brainse a bheith mionsonraithe go leor chun a áirithiú go bhféadfaidh údarás inniúil an Bhallstáit baile measúnú cruinn cuimsitheach a dhéanamh ar acmhainneacht na hinstitiúide na gníomhaíochtaí a dhéanamh a gcuirtear an fógra pas isteach ina leith. Chun na críche sin ba cheart a lua san fhaisnéis a chuirtear ar fáil dáta tosaigh beartaithe gach gníomhaíochta seachas díreach dáta tosaigh beartaithe na bpríomhghníomhaíochtaí gnó amháin. Ar an gcaoi chéanna, sa phlean airgeadais ina mbeidh réamhaisnéisí ar chlár comhardaithe agus ar chuntas brabúis agus caillteanais lena gcumhdaítear tréimhse trí bliana, ba cheart na toimhdí foluiteacha a chuimsiú. 
            
            
               (4)D’fhonn méadú a dhéanamh ar éifeachtúlacht shainaithint na hinstitiúide creidmheasa sa chumarsáid idir údaráis inniúla an Bhallstáit baile nó an Bhallstáit is óstach nó sa chumarsáid idir an Ballstát baile nó an Ballstát is óstach agus an institiúid chreidmheasa i gceist, ba cheart, leis an bhfaisnéis a chuireann an institiúid chreidmheasa ar fáil do na húdaráis inniúla, cód tagartha náisiúnta agus Aitheantóir Eintitis Dhlítheanaigh na hinstitiúide creidmheasa a léiriú, i gcás ina bhfuil an méid sin ar fáil. 
            
            
               (5)Tá sé tábhachtach sábháilteacht taiscí a áirithiú agus feabhas a bheith ag teacht le deimhneacht dhlíthiúil agus iontaofacht fhíorasach na faisnéise airgeadais a chuireann an institiúid chreidmheasa ar fáil do na húdaráis inniúla. Dá bharr sin, ní mór don institiúid chreidmheasa sin, agus teachtaireacht á cur isteach aici maidir le foirceannadh brainse atá beartaithe, fógra a thabhairt don údarás inniúil faoi na bearta a tógadh nó atá á dtógáil chun a áirithiú nach gcoinneoidh an institiúid chreidmheasa taiscí nó cistí inaisíoctha ón bpobal tríd an mbrainse tar éis di an brainse sin a fhoirceannadh.
            
            
               (6)Ba cheart an fógra pas brainse a bheith mionsonraithe go leor chun a áirithiú go bhféadfaidh údarás inniúil an Bhallstáit baile measúnú cruinn cuimsitheach a dhéanamh ar acmhainneacht na hinstitiúide na gníomhaíochtaí a dhéanamh a gcuirtear an fógra pas isteach ina leith. Ba cheart a lua san fhaisnéis a chuirtear ar fáil, dá bhrí sin, dáta tosaigh beartaithe gach gníomhaíochta seachas díreach dáta tosaigh beartaithe na bpríomhghníomhaíochtaí gnó.
            
            
               (7)Ba cheart, dá bhrí sin, Rialachán Tarmligthe (AE) Uimh. 1151/2014 a leasú dá réir sin. 
            
            
               (8)Tá an Rialachán seo bunaithe ar na dréachtchaighdeáin theicniúla rialála a chuir an tÚdarás Baincéireachta Eorpach faoi bhráid an Choimisiúin.
            
            
               (9)Rinne an tÚdarás Baincéireachta Eorpach comhairliúcháin phoiblí oscailte a reáchtáil maidir leis na dréachtchaighdeáin theicniúla rialála ar a bhfuil an Rialachán seo bunaithe, rinne sé anailís ar na costais agus ar na tairbhí a d’fhéadfadh a bheith ag baint leo agus d’iarr sé comhairle ar an nGrúpa Geallsealbhóirí Baincéireachta arna bhunú i gcomhréir le hAirteagal 37 de Rialachán (AE) Uimh. 1093/2010 ó Pharlaimint na hEorpa agus ón gComhairle
                  3
               , 
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Leasuithe ar Rialachán Tarmligthe (AE) Uimh. 1151/2014
            
            
               Leasaítear Rialachán Tarmligthe (AE) Uimh. 1151/2014 mar a leanas:
            
            
               (1)Leasaítear Airteagal 3 mar a leanas:
            
            
               (a)i mír 1, cuirtear an méid seo a leanas in ionad phointe (a):
            
            
               ‘(a)
                     ainm agus seoladh na hinstitiúide creidmheasa agus príomhionad beartaithe gnó an bhrainse;’;
            
            
               (b)leasaítear mír 2 mar a leanas:
            
         
         
            
               (i)i bpointe (a), cuirtear an méid seo a leanas in ionad phointí (ii) agus (iii):
            
            
               ‘(ii)
                     liosta de na gníomhaíochtaí in Iarscríbhinn I a ghabhann le Treoir 2013/36/AE a bhfuil sé beartaithe ag an institiúid a dhéanamh sa Bhallstát is óstach, lena n‑áirítear an dáta tosaigh atá beartaithe le haghaidh gach gníomhaíochta agus é chomh cruinn agus is féidir, agus, i gcás ina scoirtear de ghníomhaíochtaí, liosta de na gníomhaíochtaí a scoirtear díobh;
            
            
               (iii)
                     Liosta de na gníomhaíochtaí a bheidh ina bpríomhghnó sa Bhallstát is óstach;’
            
            
               (ii)i bpointe (b), leasaítear pointe (iii) mar a leanas:
            
            
               –cuirtear an méid seo a leanas in ionad na foclaíochta tosaigh:
            
            
               ‘(iii)
                     i gcás ina meastar go soláthróidh an brainse ceann amháin nó níos mó de na seirbhísí infheistíochta nó ina ndéanfaidh sé ceann amháin nó níos mó de na gníomhaíochtaí infheistíochta a shainmhínítear in Airteagal 4(1), pointe (2), de Threoir 2014/65/AE ó Pharlaimint na hEorpa agus ón gComhairle*, tuairisc ar na socruithe seo a leanas:
            
            
               _________________
            
            
               *
                     Treoir 2014/65/AE ó Pharlaimint na hEorpa agus ón gComhairle an 15 Bealtaine 2014 maidir le margaí in ionstraimí airgeadais agus lena leasaítear Treoir 2002/92/CE agus Treoir 2011/61/AE (IO L 173, 12.6.2014, lch. 349).’;
            
            
               –cuirtear an méid seo a leanas in ionad an dara fleasc:
            
            
               ‘—
                     na socruithe maidir le comhlíonadh na n‑oibleagáidí a leagtar síos in Airteagail 24 go 28 de Threoir 2014/65/AE agus na bearta arna nglacadh dá mbun ag údaráis inniúla ábhartha an Bhallstáit is óstach;’;
            
            
               (iii)i bpointe (d), cuirtear an méid seo a leanas in ionad phointe (i):
            
            
               ‘(i)
                     plean airgeadais ina mbeidh réamhaisnéisí ar chlár comhardaithe agus ar chuntas brabúis agus caillteanais lena gcumhdaítear tréimhse trí bliana, ina mbeidh na toimhdí foluiteacha;’;
            
            
               (2)cuirtear pointe (d) a leanas le hAirteagal 4(2):
            
            
               ‘(d)
                     i gcás ina dtógann an brainse taiscí agus cistí inaisíoctha eile, nó inar thóg sé iad, agus é ag feidhmiú a ghníomhaíochtaí, ráiteas ón institiúid chreidmheasa ina liostaítear na bearta a rinneadh nó a dhéantar lena áirithiú nach gcoinneodh an institiúid chreidmheasa taiscí nó cistí inaisíoctha ón bpobal tríd an mbrainse tar éis fhoirceannadh an bhrainse sin.’;
            
            
               (3)in Airteagal 5, cuirtear an méid seo a leanas in ionad phointe (c): 
            
            
               ‘(c)
                     an dáta tosaithe atá beartaithe, a chruinne is féidir, le haghaidh gach gníomhaíocht a bhfuil sé beartaithe ag an institiúid a dhéanamh.’.
            
            
               Airteagal 2
            
            
               Teacht i bhfeidhm
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
         
         
            
               Arna dhéanamh sa Bhruiséil, 20.10.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
               
            
         
         
            
                  
                     (1)
                  
                        IO L 176, 27.6.2013, lch. 338.
               
               
                  
                     (2)
                  
                        Rialachán Tarmligthe (AE) Uimh. 1151/2014 ón gCoimisiún an 4 Meitheamh 2014 lena bhforlíontar Treoir 2013/36/AE ó Pharlaimint na hEorpa agus ón gComhairle a mhéid a bhaineann le caighdeáin theicniúla rialála maidir leis an bhfaisnéis a mbeidh fógra le tabhairt ina leith agus an ceart bunaíochta agus an tsaoirse chun seirbhísí a chur ar fáil á gcleachtadh(IO L 309, 30.10.2014, lch. 1).
               
               
                  
                     (3)
                  
                        Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (An tÚdarás Baincéireachta Eorpach), lena leasaítear Cinneadh Uimh. 716/2009/CE agus lena n‑aisghairtear Cinneadh 2009/78/CE ón gCoimisiún (IO L 331, 15.12.2010, lch. 12).